題朝鯉圖
作者：袁燮
朝代：宋

paragraphs: 魚品不勝多，而鯉爲之宗。
曷爲此獨貴，無乃能爲龍。
一躍浪千級，一噓雲萬重。
變化須臾間，神妙無終窮。
其他點額輩，不敢攀高蹤。
維人亦如是，拔萃斯爲雄。
聖師名其子，勉以德業崇。
我作朝鯉圖，一鯉居其中。
衆鯉競趨之，若效臣子恭。
巨鱖獨不朝，悍然欲爭鋒。
可憐汝無識，不揆資凡庸。
一生只爲魚，鯉豈汝可同。
我亦不如鯉，年老無成功。
時時展此卷，著鞭期變通。